
REFERAT

        Luând în considerare meritele domnului CONSTANTIN LACHE, propunem spre aprobare Comisiei pentru administraţia locală, juridică, ordine publică, drepturile omului şi culte şi Comisiei pentru cultură, învăţământ, turism şi sport,  acordarea titlului de Cetăţean de Onoare al Municipiului Timişoara.

        Domnul CONSTANTIN LACHE s-a născut în 15 noiembrie 1923 în satul Urleasca, judeţul Brăila. Este absolvent al Liceului „Nicolae Bălcescu” din Brăila, promoţia 1944. În anul 1950 este absolvent al Academiei Naţionale de Educaţie Fizică , specialitatea jocuri sportive.

        La data de 01.11.1951 este repartizat la catedra de baschet a Şcolii Medii Tehnice de Cultură Fizică din Timişoara. Împreună cu elevii Şcolii Medii Tehnice de Cultură Fizică din Timişoara amenajează ca baza sportivă de jocuri un manaj al vechii cetăţi a Timişoarei si la data de 15.11.1950 organizează în premieră naţională un meci de handbal în 7 cu elevii şcolii pe această bază. În anul 1953 devine antrenor jucător al echipei de handbal în 11 „Ştiinţa Timişoara”. În anul 1956 câştigă titlul de campion naţional al României la handbal în 11.
         Datorită originii sociale nesănatoase pentru regimul comunist, este exclus din viaţa sportivă, începând cu anul 1958 şi până în anul 1964. În aceşti ani activează doar ca profesor la Şcoala Medie Nr.4 cu profil de educaţie fizică la disciplina handbal. Elevii Şcolii Medii Nr.4 antrenaţi de Domnul CONSTANTIN LACHE câstigă în anul 1961 Campionatul Naţional al şcolilor cu profil de educaţie fizică la handbal în 7.
După reorganizarea activităţii sportive din România, în anul 1964 este antrenor al echipei de baschet a Universităţii din Timişoara, obţinând locul III în campionatul anilor 1964/ 1965. Antrenează elevele handbaliste ale Liceul nr. 4, acestea constituind o valoroasă pepinieră pentru handbalul feminin de înaltă performanţă bănăţeană şi naţională. Câstigă Campionatul Naţional, ediţia 1967/1968 cu echipa de handbal feminin a Universităţii din Timişoara.
O activitate deosebit de valoroasă o are ca antrenor al echipei de handbal feminin a Universităţii din Timişoara, câştigând titlurile naţionale în ediţiile: 1968/1969, 1969/1970, 1971/1972, 1974/1975, 1975/1976, 1976/1977, 1977/1978.

Obţine : Locul II Cupa României în ediţile : 1970/1971, 1972/1973.

              Locul V ediţia 1978/ 1979.

              Locul VII ediţia 1979/ 1980.

              Locul V ediţia 1980/ 1981.

              Locul III ediţia 1981/ 1982.

Cel mai valoros rezultat al domnului profesor CONSTANTIN LACHE este calificarea echipei de handbal fete a Universităţii din Timişoara în finala Cupei Campionilor Europeni din anul 1973, finala câstigată de echipa Spartak Kiev.

Având în vedere întreaga sa activitate sportiva  şi meritele deosebite aduse Timişoarei, propunem să i se acorde domnului CONSTANTIN LACHE titlul de Cetăţean de Onoare al Municipiului Timişoara.

Menţionăm că această propunere de a i se acorda domnului CONSTANTIN LACHE titlul de Cetăţean de Onoare al Municipiului Timişoara a fost făcută de domnul primar Gheorghe Ciuhandu, la iniţiativa domnului consilier PNŢCD Silviu Sarafolean, domnului consilier PNŢCD Valentin Moldovan si Liga de Vest a Profesorilor de Educaţie Fizică si Sport, iar referatul a fost întocmit de Biroul Relaţii Publice al Primăriei Municipiului Timişoara.

